**רבייה בצמחים**

איבר הרבייה של צמחים הוא הפרח. מן הפרח מתפתח הפרי שמכיל בתוכו את הזרעים. בתהליך הרבייה שני שלבים עוקבים: האבקה והפריה.

**האבקה**

בתהליך זה גרגירי האבקה עוברים ממקום היווצרותם באבקנים אל צלקות העֲלָיִים של פרח אחר מאותו מין (מנרקיס לנרקיס, מכלנית לכלנית וכדומה). האבקת הפרחים יכולה להיעשות באמצעות הרוח או באמצעות בעלי חיים (חרקים, ציפורים, עטלפים ובעלי חיים אחרים). ישנם מיני צמחים שמתרחשת בהם האבקה עצמית (גרגירי האבקה שלהם מגיעים אל הצלקות של העֲלָיִים שלהם)

**הפריה**

לאחר שגרגירי האבקה הגיעו אל הצלקת של פרח מאותו מין, מתרחש תהליך ההפריה. כאשר מתקיימים על גבי הצלקת תנאים מתאימים, גרגיר האבקה מתחיל "לנבוט" ומצמיח שלוחה ארוכה הנקראת "נחשון". הנחשון מתקדם בתוך עמוד העֱלי לכיוון הביציות שבשחלה, ובתוכו נמצאים שני תאי מין זכריים. בהגיע הנחשון אל השחלה, אחד מתאי המין הזכריים מתלכד עם תא הביצה. זה תהליך ההפריה. תא המין הזכרי האחר מתלכד עם תא אחר שנמצא ליד תא הביצה, וגורם להתפתחות רקמת המזון שבזרע. מן הביצה שהופרתה מתפתח העוּבּר אשר בזרע.

**התפתחות הפרי**

לאחר ההפריה הביצית מתפתחת ונהפכת לזרע. התפתחות זו מלוּוה שינויים בפרח כולו. רוב חלקי הפרח (עלי הכותרת, צוּפָנים, אבקנים) מתייבשים ונושרים בדרך כלל. השחלה המכילה את הביציות המופרות גדֵלה ומתפתחת בהדרגה לפרי.

**הפצת פירות וזרעים**

רוב הזרעים של צמחי הבר מתפזרים רחוק מן הצמחים שעליהם הם נוצרים. אחד היתרונות החשובים של פיזור הזרעים קשור להקטנת התחרות על משאבים (מים, מלחים בקרקע, אור וכדומה). אילו כל צאצאי הצמחים גדלו בצפיפות, בקרבת "הוריהם", התחרות ביניהם הייתה קשה, והייתה עלולה לפגוע בכולם. זרעים של צמחים נפוצים בדרכים אחדות, וכל זרע מותאם לצורת ההפצה שלו.

**הפצה על ידי רוח**

לזרעים שנפוצים באמצעות רוח יש תכונות המאפשרות להם להינשא בקלות באוויר. לזרעים כאלה יש כנף דקה וקרומית (אורן, אדר), ציצת שערות שדומה לפעמים למצנח (סביון) או נזר קרומי (תגית).

**הפצה על ידי מים**

זרעים שנפוצים באמצעות מים הם קלים לרוב או מכילים חללי אוויר, ולכן יכולים לצוף על פני המים ולהינשא על ידי מי הגשם (סירה קוצנית) או גלי הים (קוקוס, חבצלת החוף).

**הפצה על ידי בעלי חיים**

בעלי חיים מפיצים את הזרעים בשתי דרכים: בתוך גופו של בעל-החיים או מחוץ לו. פירות עסיסיים נאכלים, והזרעים שלא נפגעו במערכת העיכול מופרשים עם הצואה של בעל-החיים לאחר ששהו בתוך גופו. לצמחים אחרים יש פירות או זרעים קוצניים שנתפסים בפרווה או בשיער של בעל-החיים וכך מועברים ממקום למקום מחוץ לגופו (גזר, לכיד הנחלים, קיקיון).

**הפצה עצמית (על ידי הצמח***)*

בצמחים רבים הפירות והזרעים מופצים אל הסביבה בלי כל מעורבות של גורם חיצוני. יש צמחים שפירותיהם מתבקעים והזרעים שבתוכם ניתזים למרחק (לוטוס, אחירותם); יש צמחים שפירותיהם מתמלאים בנוזל עד שהם "מתפוצצים" ומעיפים את הזרעים שבתוכם (ירוקת החמור); ויש צמחים שפירותיהם נפרדים זה מזה ונתקעים באדמה (מקור החסידה).

**שימו לב:** יש שני שלבים במהלך חיי הצמח – השלב של האבקת הפרחים והשלב של פיזור הזרעים – שבהם נעשית פעולה באמצעות רוח, בעלי חיים או באמצעים עצמיים של הצמח. אבל חשוב לדעת שאין קשר בין דרך ההאבקה לבין דרך הפצת הזרעים. יש צמחים שמאבקים על ידי בעלי חיים אך זרעיהם מופצים על ידי הרוח (סביון), יש צמחים שמאבקים על ידי הרוח אך זרעיהם מופצים על ידי בעלי חיים (אלון), ויש צמחים שאותו גורם אחראי הן להאבקתם והן להפצת זרעיהם (אדר – על ידי הרוח; יערה – על ידי בעלי חיים).